মুখ্যমন্ত্রী মমতা বন্দ্যোপাধ্যায় আগেই নির্দেশ দিয়েছিলেন, রাজ্যে মৎস্যচাষ বাড়াতে প্রয়োজনীয় পদক্ষেপ করতে হবে। সেই মতো পরিকল্পনা চলছিল দীর্ঘদিন ধরে। সূত্রের খবর, ওই পরিকল্পনার অন্য একটি অংশ হিসাবে এবার রেস্তোরাঁ খুলল রাজ্য মৎস্য উন্নয়ন নিগম। ওই রেস্তোরাঁয় শুধুমাত্র মাছের বিভিন্ন পদ পাওয়া যাবে। 
বুধবার নবান্নে তথ্য ও সংস্কৃতি দফতরের প্রধানসচিব অত্রি ভট্টাচার্য বলেন, ‘‘ওই রেস্তোরাঁয় ৪০ রকম মাছের ভিন্ন ভিন্ন পদ পাওয়া যাবে। সেখানে শুধু দেশি মাছই নয়, মিলবে বিদেশি এবং সামুদ্রিক মাছের সম্ভারও।’’ স্থানীয় সুস্বাদু মাছ তো বটেই ওই সরকারি রেস্তোরাঁয় চাইলেই পাওয়া যাবে ভিয়েতনামের কই, ফিলিপিন্সের চানোস, ভিয়েতনামের পম্পানো, পূর্ব প্রশান্ত মহাসাগরের ভান্নামেই শ্রিম্পের মতো মাছ। 
প্রসঙ্গত, ইকো পার্ক ছাড়াও ওই ধরনের রেস্তোরাঁ চালু হয়েছে নবান্ন সংলগ্ন এলাকাতেও।
ইকো পার্কে রেস্তোরাঁ খোলার কারণ হিসাবে প্রশাসনের অন্দরের ব্যাখ্যা, সেখানকার জনপ্রিয়তা ক্রমশ বাড়ছে। সেখানে প্রতিদিনই মানুষের ঢল নামছে। উৎসবের সময় তা আরও বাড়বে বলে আশা করছেন সরকারি আধিকারিকেরা। পাশাপাশি, এই ধরনের সরকারি রেস্তোরাঁ পর্যটকদের আকর্ষণ আরও বাড়াবে বলে মনে করছেন তাঁরা।